אבי בלוט

אַבְרָהָם (אָבִי) אַהֲרֹן בְּלוּט (נולד ב-12 בספטמבר 1974) הוא קצין בצה"ל בדרגת תת-אלוף, המשמש מפקד אוגדת איו"ש. קודם לכן שימש כמזכיר הצבאי של ראש הממשלה, מפקד חטיבת עוז, מפקד עוצבת חצי האש, מפקד חטיבת יהודה, מפקד יחידת מגלן ומפקד גדוד 101.

ביוגרפיה 
בלוט, בנם של אפרים ושושנה, נולד בירושלים וגדל בהתנחלות נווה צוף. למד בבית-הספר התיכון הדתי הימלפרב, ובמכינה קדם-צבאית בני דוד בעלי במחזור ה'.

התגייס לצה"ל בשנת 1994, התנדב לצנחנים ושובץ בגדוד 890. שירת כלוחם בגדוד. לאחר קורס קציני חי"ר, שב לגדוד ושימש כמפקד מחלקה. בהמשך מונה למפקד פלוגת החוד של הגדוד בין השנים 1999–2000, והוביל אותה בלחימה בדרום לבנון ובמהלך הנסיגה מלבנון. לאחר מכן שימש כמפקד פלוגה בבה"ד 1. בהמשך מונה לסגן מפקד יחידת מגלן. לאחר לימודים באוניברסיטה העברית בירושלים, בתוכנית המשולבת: פילוסופיה, כלכלה ומדע המדינה, שירת כראש לשכת מפקד זרוע היבשה, בני גנץ, בין השנים 2005–2007. לאחר מכן יצא ללימודים בפו"ם.

בשנת 2008 הועלה לדרגת סא"ל ומונה למפקד גדוד 101. הוא פיקד על הגדוד בין היתר במבצע עופרת יצוקה, בו נפצע במהלך קרב בצפון רצועת עזה. לאחר מספר שבועות חזר לפקד על הגדוד, ושימש בתפקיד עד שנת 2010. לאחר מכן היה מפקד יחידת מגלן בין השנים 2010–2012.

ב-15 באוגוסט 2012 הועלה לדרגת אל"ם ומונה למפקד חטיבת יהודה, בתפקיד זה שירת עד 28 במאי 2014. לאחר מכן יצא ללימודים בבית הספר למלחמה של צבא ארצות הברית בקרלייל שבפנסילבניה. ב-1 ביולי 2015 מונה למפקד עוצבת חצי האש ובמקביל למפקד קורס מג"דים בקורס מפקדי פלוגות ומפקדי גדודים, ושימש בתפקידיו עד 19 ביולי 2017. ב-17 באוגוסט 2017 מונה למפקד חטיבת עוז. במהלך תפקידו, ב-14 ביוני 2018, נפרץ רכבו, ונגנב ממנו תיק ובו מסמכים מסווגים, בעקבות כך הועמד לדין משמעתי וננזף. בתפקיד זה שימש עד 2 בספטמבר 2018.

ב-16 באוגוסט 2018 הועלה לדרגת תא"ל ומונה למזכיר הצבאי של ראש הממשלה. ב-4 בינואר 2019 נרשמה לו הערה פיקודית מהרמטכ"ל, גדי איזנקוט, על שלא העביר בזמן את הנחיית ראש הממשלה לעכב את פינוי עמונה. הוא שירת בתפקיד זה עד 29 ביולי 2021. ב-14 באוקטובר 2021 מונה למפקד אוגדת איו"ש.

חיים אישיים 
בלוט מתגורר ביישוב הקהילתי נחושה, נשוי לעדי ואב לשש בנות. בעל תואר ראשון בפילוסופיה, כלכלה ומדעי המדינה מהאוניברסיטה העברית בירושלים, ובעל תואר שני בחשיבה אסטרטגית מבית הספר למלחמה של צבא ארצות הברית בקרלייל שבפנסילבניה. בלוט מנהל אורח חיים דתי ומשתייך לזרם הדתי-לאומי.

גלריה

מאמרים פרי עטו 
 
 קומנדו מאז ולתמיד, בין הקטבים, 3 בינואר 2021

קישורים חיצוניים

הערות שוליים 

מפקדי גדודים בחטיבת הצנחנים
מפקדי יחידת מגלן
מפקדי חטיבת יהודה
מפקדי חטיבה 551
מפקדי חטיבת עוז
מזכירים צבאיים של ראש הממשלה
מפקדי אוגדת אזור יהודה ושומרון
תתי-אלופים בצה"ל
בוגרי תיכון הימלפרב
בוגרי מכינה קדם-צבאית בני דוד
בוגרי האוניברסיטה העברית בירושלים
נווה צוף: אישים
ישראלים שנולדו ב-1974